En fynsk kødgrossist har fået mere end almindelig travlt her op til jul.

Han skal torsdag uddele 5,5 ton kød til hjemløse på landets bo- og væresteder. Det skriver TV 2 Fyn.

Det hele startede den 20. november, da kødgrossist Michael Gertz fra Hesselager på Fyn, opfordrede folk til at dele og like sit opslag på Facebook:

"Skal vi sammen hjælpe de hjemløse. Støt op og del vores opslag, vi donerer 1 kg ribbensteg for hver deling af opslaget.", skrev han.

Skal vi sammen hjælpe de hjemløse. Støt op og del vores opslag, vi donere 1kg Ribbensteg for hver deling af opslaget.... Posted by BF-OKS A/S on Friday, November 20, 2015

At opslaget gik viralt og nu er blevet delt flere end 30.000 gange, kommer bag på den fynske kødgrossist.

- Vi er virkelig stolte over, at så mange har villet dele den gode sag, og at så mange hjemløse nu kan få et varmt måltid mad til jul. Denne levering kød svarer til 55.000 måltider – og det luner da at vide, siger Michael Gertz til TV 2.

Oprindeligt var tanken, at Michael Gertz ville donere et ton kød. Men de mange delinger og den store interesse fik ham til at opsøge sine leverandører og spørge, om de ville være med til at støtte den gode sag.

- Successen var så stor, at vi følte, vi var nødt til at gøre noget mere end vores oprindelige tanke. Det er sket med fælles hjælp, og uden den store opbakning fra vores leverandører, der i sidste ende producerer de lækre ribbenstege, havde det slet ikke kunnet lade sig gøre, siger Michael Gertz.

Sammen med en lang række sponsorer og leverandører kan Michael Gertz derfor på torsdag altså aflevere ikke mindre end 5500 kilo forskelligt kød.​